เปิดเสรีภาคการธนาคารอาเซียนปี2563
ธปท.เผย เปิดเสรีภาคการธนาคารอาเซียน จะเริ่มปี 2563 แม้การค้าการลงทุนจะเปิดในปี 2558 ก็ตาม
7 ธ.ค. 2554

ธปท.เผย เปิดเสรีภาคการธนาคารอาเซียน จะเริ่มปี 2563 แม้การค้าการลงทุนจะเปิดในปี 2558 ก็ตาม 
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) กล่าวในงานสัมมนาของบริษัทเนชั่นแนล ไอทีเอ็มเอ็กซ์ หัวข้อ "โครงสร้างพื้นฐานตลาดการเงินไทยกับความสามารถในการแข่งขัน เออีซี 2558 "  ว่า การเปิดเสรีประชาคมเศรษฐกิจอาเซียนหรือ เออีซี ในภาคการค้าและการลงทุน ยังมีความร่วมมือและข้อตกลงเดิมที่จะเปิดเสรีในปี 2558 แต่อย่างไรก็ตาม ในการเปิดเสรีการเงินภาคการะนาคาร ยังถือว่ามีความอ่อนไหว เออีซี จึงตกลงกันว่าจะมีการเปิดในปี 2563 แทน โดยระหว่างนี้ จะมีความร่วมมือในการเตรียมความพร้อมร่วมมือกัน ในเบื้องต้น จะมีการกำหนดมาตรฐานในการทำธุรกิจของธนาคารพาณิชย์ ที่เรียกว่า Qualified Asean Bank หรือ QAB  ซึ่งจะเป็นการกำหนดมาตรฐาน การทำธุรกิจที่จะอนุญาตให้ธนาคารพาณิชย์จำนวนหนึ่งที่มีมาตรฐานในทุกประเทศของอาเซียนสามารถทำธุรกิจธนาคารพาณิชย์ ได้ทั้ง 10 ประเทศของสมาชิก เออีซี 
"การเปิดเสรีภาคการเงิน อย่างช้าน่าจะเปิดในปี 2563 วิสัยทัศน์ที่เป็นเป้าหมายคือจะมีแบงก์จำนวนหนึ่ง ที่ผ่าน QAB ได้รับอนุญาตให้ทำธุรกิจในทุกประเทศ เพราะน่าจะผ่านกรอบมาตรฐาน ของQAB  ซึ่งจะกำหนดร่วมกัน คาดว่า การกำหนดกรอบมาตรฐานกากำกับดูแล ของ QAB  ที่สมาชิกของทุกประเทศจะร่างร่วมกัน จะเสร็จในปี 2555 ก่อนที่จะทยอยเปิดเสรีต่อไป " นายประสาร กล่าว 
ทั้งนี้ การเตรียมตัวของธนาคารในไทย นอกจากจะทำธุรกิจที่มีความท้าทายตามปกติแล้ว จะต้องให้ความสำคัญกับการเพิ่มประสิทธิภาพ และลดต้นทุน  การแข่งขันในเชิงคุณภาพ ที่จำเป็นต้องมีผลิตภัณฑ์ การบริหารความเสี่ยง  รวมถึง ประชากรของสมาชิกอาเซียน เพิ่มเติมด้วย เพื่อเพิ่มศักยภาพในการแข่งขันและเข้าถึงลูกค้าเมื่อมีการเปิดเสรีภาคการเงิน